تقييم المطعم: الفرع الان غير مزدحم.. بعد ما كان الطلب ياخذ اكثر من ساعه ونص في اول اسبوع من الافتتاح.. الناس في الرياض بس يبون يجربون اي مطعم جديد لو انشاءالله يبيع جرابيع. . بما انهم طيحوا اللي في راسهم خفت الزحمة وعادت المياه لمجاريها..  
  
 انا الحين باقولكم ان فيه فرق في المنيو بين فرع الرياض و دبي . بس ما علينا من دبي.. انا باقولكم بعض النصائح والاسرار ان صح التعبير بخصوص جوني روكتس: 
  
 احسن طلب مقبلات البونلس وينقس بالباربيكيو.. حتى لوتحبون السبايسي اطلبوا باربيكيو.. خيالي. الافضل تتطلب 10 حبات لان سعر ال 6 حبات غير منطقي سعرها ب 27 وال 10 ب 33يال.. 
  
 التشيكن برقر ( breast) ممتاز ولين. ولكن المشكله في كثرة المايونيز. ويزلق من الساندويتش يعني يبيلك تربطه قبل ما تبدا تاكل.سعره 31 ومع الجبن ب35 
  
 البرقر لحم (سنقل روكت) طعم زين بحكم كثرة الصوص وليس من جودة اللحم. مشكلة اللحم لونه اسود ونسبة الدهون عالية شوي. سعره ب27 ريال. 
  
  
 وهنا جينا للسر.. مره قلت للموظف انا غاثكم من كثر ما اجي ورا ما تعطوني خصم ( وانا كنت امزح) قال خلني اكلم المدير .. يشيل صنف والا صنفين من الفاتوره..فكل شي جايز. بس لاتقولون اني قلت لكم.